Kanne 7.9.2021 – Euroopan komissio v. Euroopan unionin neuvosto

(Asia C-551/21)

(2021/C 462/32)

Oikeudenkäyntikieli: englanti

Asianosaiset

Kantaja: Euroopan komissio (asiamiehet: A. Bouquet, B. Hofstötter, T. Ramopoulos, A. Stobiecka-Kuik)

Vastaaja: Euroopan unionin neuvosto

Vaatimukset

Kantaja vaatii, että unionin tuomioistuin

— kumoaa Gabonin tasavallan ja Euroopan yhteisön välisen kalastuskumppanuussopimuksen täytäntöönpanopöytäkirjan (2021–2026) allekirjoittamisesta unionin puolesta ja pöytäkirjan väliaikaisesta soveltamisesta 28.6.2021 annetun neuvoston päätöksen (EU) 2021/1117 (1) 2 artiklan sekä toimen, jolla neuvoston puheenjohtaja on 29.6.2021 nimennyt Portugalin suurlähettilään henkilöksi, jolla on oikeus allekirjoittaa pöytäkirja

— velvoittaa neuvoston korvaamaan oikeudenkäyntikulut.

Oikeudelliset perusteet ja pääasialliset perustelut

Komissio vetoaa ensimmäisessä ja pääasiallisessa kanneperusteessaan siihen, että neuvosto on a) loukannut komissiolle SEU 17 artiklan mukaan kuuluvaa toimivaltaa unionin ulkoisessa edustamisessa sekä toimielinten välistä tasapainoa ja SEU 13 artiklassa vahvistettua kullekin toimielimelle annetun toimivallan periaatetta ja b) loukannut unionin ja sen jäsenvaltioiden välisen vilpittömän yhteistyön periaatteesta johtuvaa ulkoisen edustuksen yhtenäisyyden vaatimusta. Komissio katsoo ensinnäkin, että neuvosto on tehnyt oikeudellisen virheen loukkaamalla komission toimivaltuuksia hyväksyessään 28.6.2021 annetun neuvoston päätöksen (EU) 2021/1117, sellaisena kuin se on muutettuna, 2 artiklan ja neuvoston puheenjohtajan nimetessä kyseisen säännöksen nojalla Portugalin suurlähettilään henkilöksi, jolla on oikeus allekirjoittaa Gabonin kanssa tehty täytäntöönpanopöytäkirja unionin puolesta (ja oikeus allekirjoittaa se yksin) komission sijasta. Toiseksi komissio katsoo, että neuvosto on näin menetellessään aikaansaanut unionin ulkoisille kumppaneille sekaannuksen siitä, mikä unionin toimielin vastaa unionin ulkoisesta edustuksesta, koska neuvosto nimesi allekirjoittajaksi vuorojärjestyksen mukaisen neuvoston puheenjohtajavaltion edustajana Portugalin suurlähettilään ja aiheutti siten epätietoisuutta unionin toimivallan oikeudellisesta luonteesta sellaisilla aloilla, joilla unionilla on itsenäinen toimivalta tehdä kansainvälisiä sopimuksia kansainvälisen oikeuden täysivaltaisena oikeussubjektina eikä jäsenvaltioitaan edustavana virastona. Tällä menettelyllään neuvosto on heikentänyt unionin tehokkuutta, uskottavuutta ja mainetta kansainvälisellä tasolla.

Toisessa kanneperusteessaan komissio vetoaa siihen, että neuvosto on a) laiminlyönyt perusteluvelvollisuuden ja julkaisemisvaatimuksen, joista määrätään SEUT 296 ja SEUT 297 artiklassa, sekä b) loukannut SEU 13 artiklan 2 kohdan mukaista toimielinten välisen vilpittömän yhteistyön periaatetta. Komissio katsoo ensinnäkin, että neuvosto on jättänyt perustelematta syyt, joiden vuoksi se päätti nimetä Portugalin suurlähettilään allekirjoittamaan pöytäkirjan unionin puolesta, sekä laiminlyönyt kyseisen päätöksen asianmukaisen julkistamisen julkaisemalla sen tai antamalla sen tiedoksi komissiolle, ja toiseksi, että neuvosto on jättänyt kuulematta komissiota aikomuksestaan nimetä Portugalin suurlähettiläs allekirjoittamaan pöytäkirja unionin puolesta.

(1) EUVL 2021, L 242, s. 3.